b"\n_START_ARTICLE_\nJames Troisi\n_START_PARAGRAPH_\nJames Troisi (s\xc3\xbcndinud 3. juulil 1988 Adelaide'is) on Austraalia jalgpallur. _NEWLINE_Ta m\xc3\xa4ngib r\xc3\xbcndava poolkaitsjana Austraalia k\xc3\xb5rgliiga klubis Melbourne Victory ja Austraalia jalgpallikoondises._NEWLINE_Troisi alustas klubikarj\xc3\xa4\xc3\xa4ri 2007. aastal Inglismaal Newcastle Unitedis, kuid \xc3\xbchtegi liigam\xc3\xa4ngu ta klubi meeskonnas kirja ei saanud._NEWLINE_Lisaks Melbourne Victoryle on ta m\xc3\xa4nginud veel T\xc3\xbcrgis Gen\xc3\xa7lerbirli\xc4\x9fi ja Kayserispori ridades, Itaalia k\xc3\xb5rgliiga klubis Atalanta, Belgia k\xc3\xb5rgliiga klubis Zulte Waregem, Saudi Araabia k\xc3\xb5rgliiga klubis Al-Ittihad ja Hiina k\xc3\xb5rgliiga klubis Liaoning Whowin._NEWLINE_Melbourne Victorys m\xc3\xa4ngis ta esimest korda juba hooajal 2013\xe2\x80\x9314, mil oli 12 v\xc3\xa4ravaga klubi suurim v\xc3\xa4ravak\xc3\xbctt ja jagas selles arvestuses liigas teist kohta. Melbourne Victorysse kuulub Troisi taas alates hooajast 2016\xe2\x80\x9317._NEWLINE_Deb\xc3\xbc\xc3\xbcdi Austraalia jalgpallikoondises tegi Troisi 22. m\xc3\xa4rtsil 2008 s\xc3\xb5prusm\xc3\xa4ngus Singapuri vastu. Esimese v\xc3\xa4rava l\xc3\xb5i ta koondise s\xc3\xa4rgis 5. juunil 2011 s\xc3\xb5prusm\xc3\xa4ngus Uus-Meremaa vastu. 2015. aasta Aasia meistriv\xc3\xb5istlustel tuli ta Austraalia koondisega Aasia meistriks. Ta l\xc3\xb5i turniiril kaks v\xc3\xa4ravat: esimese esimeses alagrupim\xc3\xa4ngus Kuveidi vastu ja teise finaalm\xc3\xa4ngus L\xc3\xb5una-Korea vastu, kindlustades sellega Austraaliale meistriv\xc3\xb5idu. 2017. aasta FIFA konf\xc3\xb6deratsioonide karikaturniiri viimases alagrupim\xc3\xa4ngus l\xc3\xb5i ta v\xc3\xa4rava T\xc5\xa1iili vastu. Lisaks kuulus ta Austraalia koondisse ka 2014. aasta maailmameistriv\xc3\xb5istlustel ning m\xc3\xa4ngis Austraalia v\xc3\xb5istkonnaga 2008. aasta suveol\xc3\xbcmpiam\xc3\xa4ngude jalgpalliturniiril."